VIDEO: Yllätyslaatikko Star Wars: Battlefront 2 -pelissä. Lähde: Yleisradio

Kyseessä on iso bisnes. Juniper Researchin mukaan yllätyslaatikkokaupan arvo on nyt 30 miljardia dollaria.

Rovion viestintäpäällikkö Minna Tuominen kommentoi 2017 Lännen Medialle asiaa näin:

– Sehän on free to play -pelien [ilmaispelien] ominaisuus maailmanlaajuisesti. Sillä bisnesmallilla pelit toimivat. Meidänkin pelejämme pystyy pelaamaan ilmaiseksi. Pelit voi pelata kokonaan käyttämättä rahaa, jos niin tahtoo.

Peliyritykset ovat vedonneet siihen, että yllätyslaatikot eivät poikkea kioskien keräilykorteista. Niissäkin kuluttaja ostaa tukun tavaroita tietämättä etukäteen niiden arvoa.

– Näitä kortteja on saanut ostaa esimerkiksi kioskeilta ja tätä ei ole koskaan rinnastettu uhkapeleihin, Supercellin toimitusjohtaja Ilkka Paananen esimerkiksi kirjoitti tämän vuoden tammikuussa.

– Järjestelmä on ennustettava ja läpinäkyvä eikä pelaajaa manipuloida ostopäätökseen. Julkaisemme avoimesti loot boxien sisältämien tavaroiden todennäköisyydet pelin sisällä ja lisäksi pelin kaiken sisällön voi hankkia käyttämättä rahaa.

Tutkija Macey on pelikorttivertauksesta eri mieltä. Hänen mukaansa yllätyslaatikoita ei voi yksiselitteisesti rinnastaa keräilykortteihin.

– Kun kuluttaja ostaa keräilykorttipakan, hän omistaa sen sisällä olevat kortit. Mutta kun kuluttaja avaa virtuaalisen yllätyslaatikon, hän ei todellisuudessa omista sen sisältöä, hän vain käyttää sitä.

Macey tarkoittaa tällä sitä, että peliyhtiöillä on ainakin mahdollisuus vaikuttaa loot boxien sisältöön aina siihen hetkeen saakka, kun pelaaja avaa laatikon.

Counter-Strike-pelissä viisihenkiset joukkueet taistelevat toisiaan vastaan. Toinen joukkue esiintyy terroristeina, toinen poliisien erikoisjoukkoina. Kuva Counter-Strike-pelistä. Kuva: Valve

Viimeisin käänne aiheessa on rahanpesu.

Valve kertoi lokakuussa, että “maailmanlaajuiset petosverkostot” ovat siirtyneet käyttämään loot boxien avaimia “tuottojensa likvidoinnissa”. Se tarkoittaa, että Steamin kautta on pesty rahaa.

Rikolliset ovat siirtyneet räiskintäpelin asiakkaiksi mitä luultavimmin sen takia, että Steamin kautta voi tehdä pieniä rahansiirtoja, jotka eivät välttämättä herätä pankkien ja finanssivalvojien epäilyksiä. Tällaista pienin puroin tapahtuvaa rahanpesua on perinteisesti kutsuttu smurffaamiseksi.

Steam on tehokas markkinapaikka, jossa markkinat määräävät digitaalisten tuotteiden hinnat. Avainten osto ja myynti on siis suhteellisen riskitöntä toimintaa ja siksi houkuttelevaa rikollisille.

Suomalaisten Counter-Strike-pelaajien mukaan avaimia on käytetty Steamissa myös muuhun tarkoitukseen: Avaimet ovat toimineet Steamissa virtuaalivaluuttana.

Aiemmin jos joku halusi myydä skinin, hän vaihtoi sen Steamissa nippuun yllätyslaatikoiden avaimia. Sen jälkeen hän myi avaimet oikeata rahaa vasten. Näin skini muuttui rahaksi.

Tämä ei enää onnistu. Rahanpesutiedotteessa Valve ilmoitti estävänsä avainten jälleenmyynnin.

Valven mukaan “tällä hetkellä lähes kaikki ostetut avaimet, jotka lopulta vaihdetaan tai myydään Steamissa ovat rikollista alkuperää”.

“Videopelaaminen ja rahapelaaminen lähestyvät toisiaan”

Belgiassa loot boxit on kielletty kokonaan. Kiina taas vaatii, että peliyritykset kertovat voiton todennäköisyydet etukäteen.

Poliisihallituksen Mikko Cantell sanoo, että Poliisihallituksessa tilannetta seurataan suurella mielenkiinnolla.

– Videopelaaminen ja rahapelaaminen tuntuvat lähestyvän toisiaan. Rahapeleihin on jo tullut pelillisiä elementtejä. Yllätyslaatikot ovat yksi ilmentymä siitä, että myös videopeleihin tulee rahapelimäisiä ominaisuuksia.

Samaa mieltä on tutkija Macey.

Hän heittää ilmoille ajatuksen tulevaisuudesta, jossa kulutuskäyttäytyminen siirtyy yhä enemmän uhkapelimäiseksi.

– Tämä järjestelmä on simppelisti siirrettävissä kauppapaikalta toiselle. Ajattele, että avaat vaikka Itunesin, ja paikka tarjoaa sinulle Elvis Presley -loot boxia. Saat pienellä summalla tukun kappaleita: ehkä omistat jo ne, ehkä et.

Vastaan, että en itse ostaisi tällaista tuotetta.

– Monet nuoret eivät näe loot boxeissa mitään ongelmaa, koska se on normaali ja vallitseva kaupankäynnin tapa peleissä. Uskaltaisin ennustaa, että malli siirtyy muuhunkin digitaaliseen kauppaan.

Suomessa on tehty yksi tutkintapyyntö yllätyslaatikoista. Ilmoituksessa mainittiin Valven Counter-Striken ja Electronic Arts -pelitalon Star Wars: Battlefront 2 -pelien loot boxit.

Viime huhtikuussa Länsi-Suomen syyttäjänvirasto päätti historiallisesti, että asiaa ei viedä esitutkintaan. Päätöksen mukaan yritykset ja niiden palvelimet sijaitsevat Suomen ulkopuolella, joten niihin ei voi soveltaa Suomen rikoslakia.

****

Juttua varten on haastateltu lisäksi Helsingin yliopiston oikeustieteen professoria Kimmo Nuotiota.

Voit keskustella aiheesta kommenteissa viikon ajan artikkelin julkaisusta.